SET ยืนแดนบวก ชง 11 บจ.กำไรโตเด่น
นักวิเคราะห์มองดัชนีหุ้นไทย (SET) วันนี้มีโอกาสยืนแดนบวกได้ หลังปรับตัวลงค่อนข้างมากแล้ว การลงทุนยังคงเน้นกลุ่มที่แนวโน้มกำไรไตรมาสแรกของปีออกมาดีเป็นหลัก
27 เม.ย. 2560

ข่าวหุ้นธุรกิจออนไลน์รายงาน เช้านี้ ณ เวลา 9.30 น. ค่าเงินบาทอยู่ที่ 34.40 บาทต่อเหรียญ ขณะที่ตลาดหุ้นเอเชียส่วนใหญ่อยู่ในแดนบวกเล็กน้อยเฉลี่ยราว 0.1-0.3% นักวิเคราะห์มองดัชนีหุ้นไทย (SET) วันนี้มีโอกาสยืนแดนบวกได้ หลังปรับตัวลงค่อนข้างมากแล้ว การลงทุนยังคงเน้นกลุ่มที่แนวโน้มกำไรไตรมาสแรกของปีออกมาดีเป็นหลัก หุ้นเด่นเลือก PTTGC-IVL-BANPU-AOT-ERW-TACC-BIG-HANA-TASCO-EPG และ TU
 
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ เปิดเผยถึงตลาดหุ้นไทยเช้านี้ (26 เม.ย.) คาดว่าจะยืนได้และมีลุ้นรีบาวด์ขึ้นหลังปรับตัวลงค่อนข้างมากแล้ว โดยกลุ่มแบงก์ปรับตัวลงไปเกือบ 5% ในช่วง 2 สัปดาห์ที่ผ่านมา จากความกังวลเรื่องปัญหาหนี้ที่ไม่ก่อให้เกิดรายได้ (NPL) ที่เพิ่มขึ้น แม้งบจะออกมาเป็นไปตามที่ตลาดคาดไว้ แต่เรื่องนี้ตลาดได้ตอบรับไปแล้ว นอกจากนี้ ราคาน้ำมันยังรีบาวด์ขึ้นด้วย และนักลงทุนต่างชาติได้เข้ามาซื้อสุทธิ 2 วันติดต่อกัน ซึ่งคาดว่าจะช่วยกระตุ้นให้เกิดแรงซื้อเข้ามาได้บ้าง เนื่องจากที่ผ่านมามองว่านักลงทุนขายลดความเสี่ยงมากกว่า พร้อมให้ติดตามนโยบายการเงินของธนาคารกลางญี่ปุ่น (BOJ) ที่มีการประชุมกันในวันนี้และพรุ่งนี้ ส่วนการประชุมธนาคารกลางยุโรป (ECB) จะมีขึ้นในวันพรุ่งนี้ และให้ติดตามแผนปฏิรูปภาษีของประธานาธิบดีโดนัลด์ ทรัมป์ของสหรัฐ ที่จะประกาศออกมาในวันนี้ด้วย ให้แนวรับ 1,560 จุด ถัดไป 1,553 – 1,554 จุด ส่วนแนวต้านให้ไว้ที่ 1,572 – 1,575 จุด
 
บล.แอพเพิล เวลธ์ ระบุในบทวิเคราะห์ (26 เม.ย.) ว่า ภาวะการซื้อขายวานนี้ถูกกดดันจากแรงขายกลุ่มถ่านหิน หลังราคาถ่านหินที่จีนปรับตัวลดลงตามทิศทางราคาแร่เหล็ก ขณะที่หุ้นกลุ่มปิโตรเคมี PTTGC ได้แรงหนุนจากคาดการณ์สเปรดราคาผลิตภัณฑ์ที่ปรับตัวเพิ่มขึ้น วันนี้ติดตามการรายงานกำไรไตรมาส1/60 ของ SCC ซึ่ง Consensus คาดที่ระดับ 1.4 – 1.5 หมื่นล้านบาท กลยุทธ์การลงทุน ประเมินดัชนี SET ยังแกว่งตัวในกรอบ 1,550 – 1,570 จุด ระหว่างรอรายงานผลประกอบการกลุ่ม Real Sector แนะนำเก็งกำไรหุ้น IVL, EPG และ TU (คาดได้รับผลบวกจากมาตรการปฏิรูปภาษีของสหรัฐ
 
บล.กรุงศรี ระบุในบทวิเคราะห์ (26 เม.ย.) คงมุมมองบวกตามเดิม คาด SET น่าจะกลับมาฟื้นตัว ภาพใหญ่โดยรวมยังดี ตลาดหุ้นทั่วโลกยังสดใส ยุโรปบวกต่อขานรับผลเลือกตั้งฝรั่งเศส ขณะที่ดาวโจนส์พุ่งแรงต่อเนื่องเป็นวันที่ 2 ขานรับผลประกอบการที่แข็งแกร่งของบริษัทจดทะเบียนและคาดหวังทรัมป์ ประกาศแผนปฏิรูปภาษีวันนี้ ส่วนสถานการณ์ในคาบสมุทรเกาหลีผ่อนคลายขึ้นหลังเกาหลีเหนือไม่ได้ทดลองอาวุธนิวเคลียร์และยิงขีปนาวุธอย่างที่ตลาดวิตกเช่นเดียวกับ Fund Flow ที่เข้าซื้อสุทธิในตลาดหุ้นภูมิภาคมากที่สุดในรอบกว่า 2 ปีสวนทางกับที่ตลาดกังวลว่า Fund Flow จะไหลออกจากตลาดหุ้นภูมิภาคเพื่อไปลงทุนในตลาดหุ้นยุโรป และสหรัฐฯ ที่ปัจจัยพื้นฐานดูดีขึ้นส่วนปัจจัยในประเทศวันนี้ ติดตามการประกาศงบไตรมาส 1/17 ของ SCC ซึ่งคาดว่าจะประกาศออกมาในช่วงปิดตลาดเช้า หากงบออกมาดีจะช่วยดึง Sentiment การลงทุนของหุ้นในกลุ่ม Real Sector กลับมา อย่างไรก็ดีดัชนีอาจจะเพิ่มขึ้นได้ในกรอบจำกัดเนื่องจากตลาดยังมีความเสี่ยงจากการขายปรับพอร์ตของนักลงทุนสถาบันในกลุ่มหุ้น High PE ดังนั้นกลยุทธ์การลงทุนยังเน้นบริษัทที่แนวโน้มผลประกอบการไตรมาส 1/17 จะออกมาดีเป็นหลัก อาทิ PTTGC, IVL, BANPU, AOT, ERW, TACC, BIG, HANA และ TASCO
กลยุทธ์การลงทุนวันนี้ : Selective Buy หุ้นเก็งกำไรระยะสั้น : ERW (ซื้อ/เป้า 6.00 บาท) ราคาหุ้นปรับตัวลงแรงแต่ปัจจัยพื้นฐานไม่เปลี่ยน คาดกำไรสุทธิไตรมาส 1/17 ทำสถิติสูงสุดใหม่ จากภาคการท่องเที่ยวกับมาฟื้นตัว โดยคาดกำไรสุทธิ 219 ล้านบาทเพิ่มขึ้น 14% จากปีก่อน และ 112% จากไตรมาสเดียวกันในปีก่อน, IVL (ซื้อ/เป้า 42.00 บาท) ซื้อเก็งกำไรข่าวสหรัฐจะประกาศแผนปฏิรูปภาษีในช่วงสัปดาห์นี้ คาด IVL ได้ประโยชน์มากสุดเนื่องจากมีสัดส่วนกำไรจากอเมริกาคิดเป็น 30% ของกำไรรวม โดยคาดว่าทุกๆ 5% ที่สหรัฐลดภาษีจะเพิ่มกำไรให้กับให้ IVL ประมาณ 2-3%